**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2014,

**ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 351/2011 Z. z. o elektronických komunikáciách v znení zákona č. 547/2011 Z. z. a zákona č. 241/2012 Z. z. sa mení a dopĺňa takto:

§ 3 sa dopĺňa odsekom 5, ktorý znie:

„(5) Osobitnou kategóriou služieb sú služby s pridanou hodnotou, ktoré sú poskytované ako verejné služby podľa tohto zákona za zvýšenú tarifu (ďalej len „osobitné cenové podmienky“) vrátane súťaží, v ktorých účasť užívateľa predpokladá jeho zapojenie sa formou krátkej textovej správy alebo multimediálnej správy (ďalej len „výherná súťaž“).“.

V § 42 ods. 1 písmeno i) znie:

„i) informácie o platných cenách vo vzťahu k všetkým číslam alebo službám s osobitnými cenovými podmienkami; pri osobitných kategóriách služieb poskytnúť takéto informácie okamžite pred zostavením volania, ak ide o telefónnu službu, alebo na začiatku komunikácie s užívateľom alebo na tom istom mieste spoločne s informáciou o službe, ak ide o výhernú súťaž,“.

Za § 78 sa vkladá § 78a, ktorý vrátane nadpisu znie:

„**§ 78a**

**Prechodné ustanovenie**

**k úpravám účinným od 1. apríla 2014**

Úrad uvedie do súladu s § 42 ods. 1 písm. i) všeobecné povolenie vydané podľa doterajších predpisov najneskôr do 31. októbra 2014.“.

**Čl. II**

Tento zákon nadobúda účinnosť 1. apríla 2014.